Baiden zhvillon takime për çështjen e armëmbajtjes
Domosdoshmëria për kontrollin e armëve u bë edhe më e mprehtë pas vrasjes së 20 fëmijëve dhe gjashtë të rriturve në Kënektikat.
Zv/presidendi Xho Baiden filloi tri ditë takime me grupe të ndryshme për të diskutuar dhunën lidhur me armët. Korrespondenti i Zërit të Amerikës, Kent Klain, na informon nga Shtëpia e Bardhë se zv/presidenti do të këshillojë Presidentin Obama për mënyrat si do të trajtohet problemi. Zv/presidenti Baiden diskutoi me grupet e viktimizuara dhe organizatat për sigurinë nga armët për të dëgjuar historitë e tyre lidhur me dhunën me armë zjarri. Ai tha se problemi kërkon veprime të menjëherëshme. Domosdoshmëria për kontrollin e armëve u bë edhe më e mprehtë pas vrasjes së 20 fëmijëve dhe gjashtë të rriturve muajin e kaluar në një shkollë fillore në Njutaun të shtetit Kënektikat. Disa ditë më vonë, presidenti Obama i kërkoni zotit Baiden të përgatisë propozime në përgjigje të incidentit deri në fund të janarit. Presidenti i Fushatës Bredi për parandalimin e dhunës me armë, Dan Gros, tha se u parashtroi zyrtarëve në takim se edhe disa anëtarë të Shoqatës Kombëtare të Armës janë dakord se masat kundër dhunës janë të nevojshme. Nënpresidenti tha se takimet që ai dhe sekretarët e kabinetit po zhvillojnë me grupet të ndryshme interesash do ta ndihmojnë presidentin për të përcaktuar politikën e tij. Sekretari i Shtypit i Shtëpisë së Bardhë, Xhej Karni tha se krahas veprimeve ekzekutive, presidenti po i kërkon Kongresit të shqyrtojë masa më të rrepta për kufizimin e armëve dhe municionit. Zoti Obama shpreson të njoftojë nismat e reja pak pasi të fillojë mandatin e dytë presidencial pas 20 janarit. Republikani më i lartë në Senat, udhëheqësi i shumicës, Miç Mekonëll, paralajmëroi këtë janë se veprimet e Kongresit lidhur me ligjin e armëve mund të presin deri sa ligjvënësit të trajtojnë problemet e shpenzimeve dhe borxhit. Megjithë indinjatën e publikut për të shtënat në Kënektikat, shumë amerikanë janë të shqetësuar për ndonjë veprim të qeverisë që mund të kufizojë të drejtën e tyre kushtetuese të armëmbajtjes. Shoqata e fuqishme Kombëtare e Armëve, grupi më i madh i personave që mbajnë armë në Shtetet e Bashkuara, ka hedhur poshtë ligjet për armët dhe ka propozuar që qeveria të caktojë roje të armatosura në çdo shkollë amerikane. Zv/presidenti Baiden do të takohet edhe me anëtarë të NRA-së dhe të grupeve të pronarëve të armëve sot. Shitësi më i madh i armëve, Walmart, ka rënë gjithashtu dakord të marrë pjesë në bisedime. Mbrojtësit e armëmbajtjes kanë thënë se politikat e reja për dhunën me armë duhet të përfshinë reforma për trajtimin e të sëmurëve mendorë dhe ekzaminimin e ndikimit të filmave dhe lojrave me dhunë. Zyrtarët e administratës kanë në plan të takohen këtë javë me përfaqësuesit e industrisë së videolojrave dhe argërimit, si dhe me mbrojtësit e të sëmurëve mendorë. Janë planifikuar gjithashtu takime me grupe prindërish dhe mësuesish, organizata komunitetesh, pronarë biznesesh dhe udhëheqës fetarë.